Diari Oficial de la Generalitat Valenciana


Sumari del DOGV 5240, del 18-04-2006 (2006/4283)

ORDE de 4 d'abril 2006, de la Conselleria d'Agricultura, Pesca i Alimentació, per la qual es regula la concessió d'ajudes per a la promoció associativa i representativa dels jóvens agricultors.
-------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5240

Data del DOGV
:   18-04-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/4283


Data del document
:   04-04-2006

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * ajuda pública
    * associació professional
    * suport econòmic
    * ajuda a l'agricultura
    * acta de congrés
    * jove agricultor

ORDE de 4 d'abril 2006, de la Conselleria d'Agricultura, Pesca i Alimentació, per la qual es regula la concessió d'ajudes per a la promoció associativa i representativa dels jóvens agricultors. [2006/X4283]  
És un fet constatable l'existència d'un important grau d'envelliment de la població activa agrària a la Comunitat Valenciana, situació que es dóna tant a la resta de l'Estat espanyol com en l'àmbit de la Unió Europea, i això ha propiciat que en el marc de la política agrària comuna la concessió d'avantatges especials als jóvens agricultors amb la finalitat no sols de facilitar la seua instal·lació, sinó també, amb posterioritat a ella, l'adaptació estructural de les seues explotacions.  
Per això, i a pesar que com a professionals compartixen una gran majoria dels problemes i necessitats amb la resta d'agricultors i ramaders, en tenen altres d'específics que convé analitzar i canalitzar adequadament, com ara la seua participació en les organitzacions representatives i el fet d'assolir nivells de formació i de coneixement de l'entorn agrari adequats a les necessitats del futur, iniciatives que es poden canalitzar a través de les organitzacions professionals agràries, amb el suport econòmic de l'administració autònoma valenciana.  
Per mitjà de l'Orde de 24 de març de 2000, de la Conselleria d'Agricultura, Pesca i Alimentació, es van regular la concessió d'ajudes per a la promoció associativa i representativa dels jóvens agricultors. L'experiència recollida en el temps transcorregut fins a l'actualitat, en què les organitzacions professionals agràries han rebut ajudes per este concepte, ha posat de manifest la necessitat de realitzar modificacions en la seua regulació de manera que s'aconseguisca la major eficàcia en la seua aplicació als fins establits.  
Les distintes lleis de pressuposts aprovades per les Corts Valencianes han establit els crèdits existents i, així mateix, han establit anualment la problemàtica sobre la qual s'actua, els objectius i les línies d'actuació per aconseguir els objectius, cosa que constituïx el Pla Estratègic que s'assenyala en l'article 8 de la Llei 38/2003, de 17 de novembre, General de Subvencions, com també el que s'establix en el Pla Millorar de la Conselleria d'Agricultura, Pesca i Alimentació.  
Per tot això.  
ORDENE  
Article primer. Objecte  
La Conselleria d'Agricultura, Pesca i Alimentació concedirà ajudes per a aquelles activitats que, d'acord amb el que s'establix en esta orde, s'adrecen a la promoció associativa i representativa dels jóvens agricultors. A l'efecte de la present orde, es consideren jóvens agricultors aquells que tinguen menys de quaranta anys d'edat.  
Article segon. Beneficiaris  
Podran ser beneficiaris de les ajudes regulades en la present orde les organitzacions professionals agràries que integren organitzacions de jóvens agricultors, que tinguen com a mínim àmbit provincial, en tot cas dins de la Comunitat Valenciana, i que promoguen l'associació representativa dels jóvens agricultors.  
Article tercer. Sol·licituds i concessió de les ajudes  
La sol·licitud d'ajuda es dirigirà al director general de Desenrotllament Rural i Cooperativisme en els terminis que s'establixen en la present orde.  
A la sol·licitud s'adjuntarà la memòria de les accions que proposa l'organització sol·licitant, que n'establirà l'orde de prioritat, les quals hauran d'ajustar-se a les previstes en l'article quart i en què necessàriament hauran de constar per a cada activitat els objectius prevists, el pressupost desglossat en els conceptes que corresponguen, el calendari previst de realització i el mitjans amb què compta per a dur-les a terme; així mateix s'acreditarà la representació del sol·licitant.   
El termini de presentació de sol·licituds s'iniciarà l'1 de gener i serà de dos mesos. L'eficàcia d'estes sol·licituds i la vigència de les ajudes en l'exercici pressupostari estaran condicionades a l'existència de crèdit i a la publicació administrativa de l'import global màxim destinat a estes ajudes en l'exercici.  
El procediment de la concessió de les subvencions es tramitarà en règim de concurrència competitiva.  
El crèdit disponible es concedirà aplicant els percentatges de distribució que resulten conformes al nombre d'afiliats, el nombre de seus, la plantilla de l'organització i la qualificació del personal i, per tant, a la petició caldrà adjuntar la documentació següent:  
a) Certificat emés per entitat bancària sobre les quotes pagades pels afiliats de l'organització a través seu.  
b) Declaració en què conste el nombre de seus obertes en la data d'entrada en vigor de la present orde, tant si són propietat de l'organització o en règim de lloguer, en cessió per organisme públic, amb horari fix i continuat.  
c) Declaració sobre la plantilla de l'organització i qualificació dels treballadors referida a la data d'entrada en vigor d'esta disposició. Hi caldrà adjuntar els documents acreditatius corresponents (TC1 i TC2).  
Així mateix, s'inclourà declaració del responsable de l'organització peticionària de no trobar-se sotmesa a alguna de les circumstàncies establides en l'article 13 de la Llei 38/2003, de 17 de novembre, General de Subvencions.   
No caldrà la presentació d'esta documentació si ja ha sigut presentada en la sol·licitud de les ajudes establides en l'Orde de 7 de juliol de 2005, de la Conselleria d'Agricultura, Pesca i Alimentació, per la qual es regula la concessió d'ajudes a les organitzacions professionals agràries; en este cas, caldrà indicar esta circumstància en la sol·licitud corresponent a la present orde.  
El falsejament de les dades donarà lloc a causa de reintegrament establit en l'article 37 de la Llei 38/2003, de 17 de novembre, General de Subvencions.   
Les entitats sol·licitants hauran de justificar el compliment de les obligacions tributàries i davant la Seguretat Social, de conformitat amb l'Orde de 30 de maig de 1996, de la Conselleria d'Economia i Hisenda.  
Correspon al conseller d'Agricultura, Pesca i Alimentació la resolució dels expedients, a proposta del director general de Desenrotllament Rural i Cooperativisme, òrgan competent per a l'ordenació i la instrucció, i d'acord amb la proposta d'una comissió integrada pel director general de Desenrotllament Rural i Cooperativisme, el cap de l'Àrea de Desenrotllament Rural i Relacions Agràries i el cap del Servici de Relacions Agràries.  
S'establix un termini de 3 mesos per a resoldre i notificar la resolució dictada en relació amb les sol·licituds, comptadors a partir de la data de finalització del termini de presentació d'estes. S'entendran desestimades les sol·licituds no resoltes de forma expressa.  
Article quart. Destinació de les ajudes  
Podran ser objecte d'ajuda les activitats següents:  
1. Jornades de trobada de jóvens agricultors de distintes comarques en l'àmbit de la Comunitat Valenciana  
Assistència a jornades o actes per representants de les organitzacions sol·licitants quan se celebren fora de la Comunitat Valenciana.  
En la realització de jornades de trobada en l'àmbit de la Comunitat Valenciana, la subvenció podrà arribar fins a un màxim del 100% pel que fa al pagament dels gastos corresponents a ponents que, en el cas de personal propi de l'organització, hauran de tractar-se de pagaments no compresos en les retribucions corresponents a la relació laboral que mantinguen amb l'organització, i fins a un màxim del 70% per a la resta dels gastos que s'imputen.  
2. Cursos específics sobre problemàtica pròpia dels jóvens agricultors  
La subvenció arribarà fins a un màxim del 80% del cost corresponent al pagament del professorat, que el cas del personal propi de l'organització haurà de tractar-se de pagaments no compresos en les retribucions corresponents a la relació laboral que mantinga amb l'organització, i fins a un 70% per a la resta dels gastos que s'imputen.  
3. Edició de material de divulgació i la seua distribució  
Per l'edició de material de divulgació i la seua distribució, la subvenció màxima serà del 70%.  
4. Viatges d'estudi i intercanvi a unes altres zones geogràfiques (àmbit espanyol o superior)  
Per la realització de viatges d'estudi i intercanvi a unes altres zones geogràfiques, la subvenció arribarà fins a un màxim del 70% del cost. Quan es tracte de grups superiors a 10 persones, s'hi podran incloure els gastos corresponents a tècnics o coordinadors de l'organització que no complisquen la condició de jove agricultor i no superen la quantitat de dos persones.  
Quan l'import del gasto subvencionable supere la quantia de 12.000 euros en el supòsit de prestació de servicis per empreses de consultoria o assistència tècnica, el beneficiari haurà de sol·licitar com a mínim tres ofertes de diferents proveïdors, amb caràcter previ a la contractació del compromís per a la prestació del servici o l'entrega del bé, llevat que per característiques especials no hi haja al mercat prou nombre d'entitats que el subministren o presten, llevat que el gasto s'haja realitzat amb anterioritat a la sol·licitud de la subvenció.  
L'elecció entre les ofertes presentades, que caldrà aportar en la justificació, es realitzarà d'acord amb criteris d'eficiència i economia, i caldrà justificar expressament en una memòria l'elecció quan no corresponga a la proposta econòmica més avantatjosa.  
S'aplica a les presents ajudes allò que s'establix en el Decret del Consell 279/2004, de 17 de desembre, pel qual es regulen mesures en els procediments de contractació administrativa i concessió de subvencions per al foment de l'ocupació de persones discapacitades.  
Article cinqué. Dotació pressupostària  
Les subvencions s'atorgaran a càrrec del programa 714.40, de desenrotllament rural i cooperativisme, del pressupost de gastos de la Generalitat Valenciana, codi línia T3045000, de promoció associativa dels jóvens agricultors, sense perjudici que, en exercicis posteriors de vigència de la present orde, la seua aplicació, i els crèdits disponibles dependrà de la publicació anual de les ordes corresponents d'imports globals màxims.  
En concepte d'activitats a càrrec del crèdit del codi línia T3045000, podrà lliurar-se fins al 40% després de la concessió de la subvenció, amb l'aportació prèvia d'aval bancari, en la quantia de la quantitat a lliurar. Fins a un 20% s'abonarà després de l'aportació i comprovació de la documentació justificativa de l'aplicació efectiva i correcta de la quantitat lliurada a l'actuació objecte de la subvenció i la resta s'abonarà una vegada que el beneficiari justifique el compliment d'allò que s'ha convingut.  
Article sisé. Justificació de les ajudes  
Les ajudes que es regulen en esta orde atorgades a càrrec del codi línia T3045000 s'establixen per a les accions que es despleguen del 15 de novembre de l'exercici anterior al 15 de novembre de l'exercici en curs.  
La Conselleria d'Agricultura, Pesca i Alimentació realitzarà les comprovacions i inspeccions que trobe oportunes respecte a la correcta aplicació als seus fins de les ajudes concedides, i podrà designar els tècnics que considere perquè efectuen el seguiment de les actuacions.  
En tot cas, les organitzacions subvencionades hauran de justificar per a l'efectivitat del pagament, amb data límit el 15 de novembre de l'exercici corresponent, esta aplicació pels mitjans següents:  
Aportació de memòria descriptiva de l'activitat exercida acompanyada dels justificants dels pagaments realitzats (factures i justificants de pagament).   
Per a les ajudes a l'edició de material de divulgació i la seua distribució, s'acreditaran els gastos per mitjà de factures i justificants de pagament d'estos, a més de l'exemplar divulgatiu, en què haurà de constar que s'ha realitzat amb la col·laboració de la Conselleria d'Agricultura, Pesca i Alimentació.  
Quan les activitats hagen sigut finançades a més de fons propis amb altres subvencions o recursos, haurà d'acreditar-se en la justificació l'import i l'aplicació d'estos fons a les activitats subvencionades.  
En cap cas el cost dels gastos subvencionables podrà ser superior al valor de mercat.  
DISPOSICIÓ TRANSITÒRIA  
El termini de presentació de sol·licituds per a l'exercici de 2006 s'establix en un mes des de l'endemà de la publicació de la present orde.  
Les subvencions s'atorgaran l'exercici 2006 a càrrec del programa 714.40, .Desenrotllament rural i cooperativisme., del pressupost de gastos de la Generalitat Valenciana, codi línia T304500, de desenvolupament rural i jóvens, amb un crèdit de 61.000 euros.  
DISPOSICIÓ DEROGATÒRIA  
Queden derogades totes les disposicions del mateix rang o d'un rang inferior que s'oposen a les disposicions d'esta orde, i de forma particular l'Orde de 24 de març de 2000, de la Conselleria d'Agricultura, Pesca i Alimentació, reguladora de la concessió d'ajudes a la promoció associativa i representativa dels jóvens agricultors.  
DISPOSICIONS FINALS  
Primera  
S'autoritza el director general de Desenrotllament Rural i Cooperativisme a dictar les resolucions que considere necessàries per al desplegament d'esta orde.  
Segona  
Esta orde entrarà en vigor l'endemà de la publicació en el Diari Oficial de la Generalitat Valenciana.  
València, 4 d'abril de 2006  
El conseller d'Agricultura, Pesca i Alimentació,  
JUAN G. COTINO FERRER